Rhodocybe mundula

Un pissacan: la Rhodocybe mundula 

 Descrission 
Capel 25-60 mm, bombà e peui spianà ma sempe con l'orlo ancurvà, a la fin spianà o pì o meno ancavà, carnos al disch; prima gris, peui pì ciàir con macie nen regolar biancastre, a la fin ëdcò tut gris spòrch, a tira a vnì nèir, nen an pressa, bastansa a la pression, specie a l'orlo. Sùit, nen lùcid ant ij giovo, peui squase lùcid.
Lamele motobin decorente, motobin strèite e spësse, tënnre; ëd color bianch avòri, peui con ëd rifless gris. Spòre reusa tënner.
Gamba 20-40 x 7-12 mm, silìndrica, un pòch slargà an bass, soens curva, ëd l'istess color dël capel o con nuanse spalie prima che a-i rivo le tonalità gris-nèire për la manipolassion o la veciaja, peilos ant ij tre quart d'ansima, con ëd bambas al pé për la presensa ëd filament misseliar, ëd color gris; prima pien, peui ampinì. Carn bondosa al disch, tënnra ant j'esemplar giovo, peui pì elàstica, biancastra, a peul avèj nuanse grise pì o meno fòrte e larghe.

 Odor e savor 
Savor amer e odor ëd farin-a andàita a mal.

 Ambient e nòte 
A chërs ant ij bòsch ëd conìfere, ma ëdcò sota latifeuja; bastansa ràira, d'istà, fin-a anans ant l'oton. A peul confondse con ëd forme grise, nen ràire, dël Clitopilus prunulus; costo as arconòss përchè la carn a cambia nen, a l'é sempe tënnra e con un bon odor ëd farin-a.

 Comestibilità 

A l'é nen mangiàbil.

 Arferiment bibliogràfich për chi a veul fé dj'arserche pì ancreuse 
Rhodocybe mundula (Lasch) Singer

Categorìa:Rhodocybe